Canal Digital

**Canal Digital** var en av Nordens største TV-distributører. Selskapet distribuererte rundt 200 TV-kanaler via satellitt-TV, og nærmere 30 000 filmtitler via strømmetjeneste. Den tidligere kabel-TV-virksomheten (Canal Digital Kabel - CDK), ble fra oktober 2018 formelt en del av merkevaren Telenor Norge, etter å ha vært skilt ut som et separat selskap i en årrekke. Selskapet hadde virksomhet i Norge, som Canal Digital AB i Sverige, Canal Digital i Danmark og Canal Digital i Finland. Kundetallet i 2017 var 838&nbsp;000. Etter utskillingen av kabel-tv, hadde selskapet 400 000 kunder (2020). I april 2021 fusjonerte selskapet med Viasat til Allente.

## Historie
Telenors kabel-TV-virksomhet startet i første halvdel av 1980-årene. Sentralt i dette stod Oslo teledistrikt, som i 1983 fikk tilslag på å levere signaler til Holmlia Kabel-TV. Dette skjedde i samarbeid med OBOS-selskapet Oslo Kabelnett, ledet av James R. Salvador. Da Televerkets konkurransevirksomhet 1. januar 1988 ble skilt ut som eget aksjeselskap, TBK A/S, ble Salvador direktør i det nystartede TBK Kabel-TV. Selskapet skiftet navn til Telenor Avidi i 1995. 

I 1992 grunnla statseide Televerket (Tele) Tele-TV etter at de kjøpte Marcopolo 2 satellitten fra det tidligere BSB (British Satellite Broadcasting plc) etter at Sky UK kjøpte BSB og fusjonerte sammen med de til BSkyB. Tele-TV flyttet satellitten til 0,8 W og ga den navnet Thor I og lanserte en 5-kanals abonnementstjeneste med analoge D2-MAC satellitt sende standarden og krypterte kanalene med EuroCrypt-S.

I 1994 inngikk Tele-TV en avtale om å overta den norske CTV-delen (Scandinavian Card TV) av norske FilmNet eierne MultiChoice Norge. De omdøpte den fra CTV-Norge til Tele-TV CTV Norge.

I 1995 ble Televerket privatisert og videreført som Telenor AS, Tele-TV CTV Norge ble også omdøpt til Telenor CTV Norge AS. Telenor kjøpte også samtidig de andre CTV-delene fra MultiChoice Danmark og Sverige, og omdøpte dem til Telenor CTV Danmark AS og Telenor CTV Sverige AS. Telenor fikk også 50 % eierskap i selskapene MultiChoice Danmark, Norge og Sverige, og la alt under det nyopprettede underselskapet Telenor Plus Group.

Canal Digital ble grunnlagt i 1997 gjennom et samarbeid og en fusjon mellom det norske Telenor AS med Telenor Plus-gruppen (Telenor CTV Danmark, Norge, Sverige og 50 % av MultiChoice Danmark, Norge og Sverige) og det franske TV-nettverksselskapet Canal+ (eide de resterende 50 % av MultiChoice, Danmark, Norge og Sverige) for å konkurrere mot Viasat og for å sikre en posisjon i skandinaviske markedet ved overgangen til digital satellitt kringkasting. Etter fusjonen eide Telenor AS og Canal+ Frankrike 50 % hver av det nyopprettede selskapet. TV&nbsp;2 solgte en aksjepost på 16 prosent til Telenor i 2000, som de fikk i 1998 etter at Canal Digital kjøpte opp kort abonnement tjenesten til TV2 Norge. Den såkalte Den Norske Satellittkortet fra TV2’s Elektronikkforbundet AS, som sendte ut kort for sendingene TV2 Norge, NRK 1 og 2 over satellitt. Gjennom dette fikk Canal Digital enerett til å sende kanalene, men etter mye press fra konkurrenter og staten måtte Canal Digital la Viasat og andre aktører få lov til å sende NRK kanalene da dette var såkalte riksdekkende kanaler som alle skulle ha krav på å kunne motta uansett hva eller hvor. TV2 var ikke sånn og Canal Digital fikk medhold til å beholde monopolet på TV2 over satellitt.

Canal Digital AS hadde også en avtale om rettighetene til å bruke Canal+-merkevaren i Norden/Skandinavia i 15 år fra 1997.

I 2003 forlot Canal+ Frankrike selskapet og solgte de resterende 50 % til Telenor. Årsaken var at de franske eierne hindret samarbeid med NRK og TV 2 og Telenor presset dem ut. Canal Digital har etter dette, vært 100 prosent eid av Telenor. 

I 2004 ble Telenor Avidi fusjonert inn i Canal Digital og skiftet navn til Canal Digital kabel-tv. I oktober 2018 ble kabel- og TV-tjenesten innlemmet i Telenor.
22. oktober 2019 ble det kjent at Canal Digital og Viasat skulle fusjonere. Selskapet Allente ble godkjent av konkurransemyndighetene året etter, og fikk over 1,25 millioner kunder, og en omsetning på 7 milliarder kroner.

## Organisasjon
Canal Digital hadde hovedkontor på Fornebu og regionskontorer rundt om i landet, de største i Bergen, Oslo, Porsgrunn og Trondheim. I Norge var Canal Digitals virksomhet delt inn i to selskaper, Canal Digital Norge AS som tilbød digital-TV via satellitt og tidligere Canal Digital Kabel som tilbød tv-tjenester over bredbåndsnettet, i tillegg til IP-telefoni. Virksomheten knyttet til satellitt-tv, var eid av Telenor Broadcast Holding.

Telenors dominerende markedsplassering innnen datadistribusjon og tidvise engasjement i innholdsleveranser førte til at Konkurransetilsynet ved flere anledninger vurderte Canal Digitals markedsposisjon med utgangspunkt i Telenors vertikale integrasjon. Ingen av vurderingene førte til tiltak mot selskapet.

Patrik Hofbauer (født 1968) var direktør 2011-2014.

## Forretningsområder
### TV-distribusjon
Canal Digital var Norges og Nordens største TV-distributør. Canal Digital distribuerte rundt 100 tv-kanaler innenfor ulike sjangre og hadde avtaler med store tv-selskaper i Norge, Norden, Europa og USA.

Kundene mottok TV-kanaler fra Canal Digital ved hjelp av parabolantenne og dekoder. Canal Digital Norge tilbød digital-tv via satellitt, og parabolkundene mottok signaler fra satellittene Thor 5 og Thor 6, begge posisjonert på 1° vest. Satellittene var eid av Telenor Satellite Broadcasting.

Selskapet var ved flere anledninger i tvist med kanaler over sammensetninga av grunnpakka som ble tilbudt kundene, blant annet med BBC og TV 2.

#### HD- og 3D-TV
I 2007 lanserte Canal Digital HDPVR. Selskapet satset på HD-kanaler og var først i Norge med egen 3D-kanal i 2011.

### Internett og telefoni
Tidligere Canal Digital Kabel hadde et omfattende landsomfattende bredbåndsnett der kunder kunne velge IP-telefoni som tilleggstjeneste. Disse tjenestene ble levert av Telenor.

### Internettstrømming
I 2011 lanserte satellittselskapet en tjeneste kalt Canal Digital GO, retta mot kunder som hadde tilgang til internett. Tjenesten ga kundene tilgang til leie av nyere filmer, direkte strømming av TV-kanaler, samt arkivtjenester for tv-programmer og serier. I 2011 fikk Canal Digitals kunder også tilgang til musikkstrømmetjenesten WiMP. Denne tjenesten skiftet navn i 2015 til Tidal, og ble avviklet senere hos Canal Digital i januar 2018. Kunder tilknyttet tidligere Canal Digital Kabel fikk tilgang til strømmetjenesten T-We. Med T-We fikk kundene tilgang til en egen strømmeportal via dekoder, mobil eller nettbrett. T-We ga mulighet for «Start Forfra» og en omfattende arkivtjeneste. Denne tjenesten ble levert fra Telenor pr. 2018. Høsten 2018 ble strømmetjenesten Netflix en del av tilbudet hos T-We.

## Referanser



## Eksterne lenker
*